בינמו מברך את בני הנוער בנשר לפני הופעת הזמר פאר טסי בעיר הנוער בנשר
**אברהם (אבי) בִּינָמוֹ** (נולד ב-9 בפברואר 1955) הוא פוליטיקאי ישראלי שכיהן כראש הרשות השישי של העיר נשר וראש עירייה השני של העיר בין השנים 2013–2018.

ביוגרפיה
--------

בינמו נולד ב-1955 בחיפה. את שירותו הצבאי עשה בחיל התותחנים כמפקד צוות. בין השנים 1978–1982 למד לתואר ראשון במדעי המדינה ומזרחנות באוניברסיטת חיפה אבל לא השלים את לימודיו לתואר בוגר אוניברסיטה. בעת לימודיו האקדמיים בשנים 1980–1982 שימש בינמו יו"ר אגודת הסטודנטים של אוניברסיטת חיפה ולאחר מכן בין השנים 1982–1983 יו"ר התאחדות הסטודנטים הארצית. עם סיום לימודיו עסק בתחום השיווק והניהול.

בשנים 1990–1994 שימש מנהל השיווק של היחידה ללימודי חוץ באוניברסיטת חיפה. ב-1989 התמודד על ראשות מועצת נשר, אך זכה רק ב-6.5% מהקולות. עם זאת, רשימתו "אנשים למען נשר" זכתה במנדט אחד והוא נבחר לראשונה לחבר מועצת העיר נשר. ב-1992 הקים את תנועת "ירוקים למען נשר", שזכתה בבחירות ל-2 מושבים במועצת העיר. בינמו עצמו קיבל 14% מהקולות בבחירות לראשות המועצה. בשנת 1998 זכתה סיעתו, "ירוקים למען נשר", ל-2 מושבים ובשנת 2003 זכתה ב-3 מנדטים והייתה יחד עם סיעת הליכוד לסיעה הגדולה ביותר במועצת העיר. בבחירות לראשות המועצה בשנת 2003 זכה בינמו בכ-30% מהקולות. בשנת 2008 זכה בינמו לקרוב ל-36% מהקולות בבחירות לראשות העיר וסיעתו זכתה ב-4 מנדטים. במהלך פעילותו כחבר מועצה, כיהן כיו"ר ועדת הביקורת,[דרוש מקור] יזם את הקמת קרן המלגות לסטודנטים בני העיר והקים את "נשרים - החברה הכלכלית לנשר", שבה גם כיהן כממלא-מקום יו"ר הדירקטוריון.

באוקטובר 2013 נבחר לראשות עיריית נשר, עם כ-41% מהקולות, לאחר שהתמיכה בראש העיר המכהן, דוד עמר, ירדה בחדות. הסיעה בראשה עמד, "ירוקים למען נשר- נשר אחת", זכתה ב-5 מקומות במועצת העיר מתוך 13 מקומות. ב-12 ביולי 2017, עזבו 4 מחברי סיעתו את ירוקים למען נשר, ביניהם סגני ראש העיר נעמי כספי ויחיאל אדרי. מאז ועד לבחירות 2018, בינמו היה סיעת יחיד במועצה, ולא היה לו רוב במועצת העיר.

בפברואר 2018 דווח בעיתון "ידיעות חיפה" כי בינמו מתכוון לרוץ בבחירות לראשות העיר באוקטובר 2018 בראש רשימת הליכוד בנשר. במרץ 2018 הודיע בינמו בדף הפייסבוק שלו שבגלל בעיות בריאות אינו מתכוון להתמודד פעם נוספת לראשות העיר, אך לבסוף חזר בו. בינמו הפסיד בבחירות לראשות עיריית נשר, קיבל 8% מקולות המצביעים לעומת מחליפו רועי לוי שקיבל 66%. סיעתו זכתה במנדט אחד.

ביקורת ציבורית
--------------

בינואר 2015 אסר מבקר המדינה על בינמו לערוך שימוע לקראת פיטורין ליוני בירון, מנכ"ל "נשרים", החברה הכלכלית של נשר, וכן אסר להפסיק את העסקתו בחברה או לפגוע בתפקידיו, במעמדו, בסמכויותיו ובזכויותיו. העימות בין בירון לבינמו החל, לטענת בירון, בדרישת בינמו להעסיק בחברת "נשרים" פעילים פוליטיים שפעלו במערכת הבחירות של בינמו ולהעסיקם בתנאי שכר מופרזים. בנוסף טען בירון כי סירב לשתף פעולה עם ניסיון "לתפור" מכרז.

בדו"ח מבקר המדינה שפורסם בנובמבר 2016 המליץ מבקר המדינה לפתוח בחקירה פלילית נגד בינמו בחשד של מינויים פוליטיים של מקורבים לתפקידים בכירים בעירייה, שפגעו בטוהר המידות ובמינהל התקין.

ב-12 ביולי 2017 פורסם כי משרד הפנים הודיע לבינמו שעליו למנות כחבר מועצה את שלומי זינו במקום חבר המועצה המודח דוד עמר, ראש העירייה הקודם של נשר, זאת לאור התנגדותו של בינמו למנות את זינו שהוא ממתנגדיו הבולטים של בינמו.

למרות שנבחר ברשימה המקומית "ירוקים למען נשר" תמך בינמו בהשארת המפעלים המזהמים במפרץ חיפה, בטענה שהם מספקים פרנסה לתושבים. מדיניות זאת שונתה על ידי מחליפו רועי לוי, שפועל אקטיבית לסגירת המפעלים המזהמים.

חיים אישיים
-----------

בינמו גר בשכונת רמות יצחק שבנשר. הוא נשוי ואב לשלושה. ב-29 בדצמבר 2005 נהרג בנו, סגן אורי בינמו, במהלך שירותו הצבאי, בעת שחסם בגופו שני מחבלים מתאבדים שהיו בדרכם לביצוע פיגוע התאבדות בישראל. על כך קיבל צל"ש מטעם מפקד אוגדת איו"ש, תא"ל יאיר גולן. לאחר מותו של בנו, הקים בינמו את "עמותת הלוחמים כפיר" של חיילי חטיבת כפיר, ושימש יו"ר העמותה מ-2005 ועד ל-2013. במסגרת פעילותו כיו"ר העמותה הוביל בינמו את מהלך הקמת אתר ההנצחה לחללי חטיבת כפיר בעפולה. אורי בינמו עצמו מונצח במסלול הליכה בפארק נשר ובגַּלְעֵד לזכרו בכניסה לפארק. ברחוב בשם דרך אורי המוביל לשכונת רמות יצחק ובאנדרטה לזכרו שהוקמה על ידי חיילי יחידתו בכביש 7212 המשקיפה על שכונת גבעת נשר בה אורי גדל.

קישורים חיצוניים
----------------

ויקישיתוף מדיה וקבצים בנושא **אברהם בינמו** בוויקישיתוף
* יונתן הללי, האבל של ראש העיר החדש הפך לתקווה, באתר nrg‏, 24 באוקטובר 2013

הערות שוליים
------------

1. ↑  טלי ליבמן, קרן אייסף פרסמה כי בינמו בוגר אוניברסיטה והתנצלה, ידיעות חיפה, 9 בפברואר 2018, עמ' 22
2. ↑  דיקן הסטודנטים בחיפה עזב כנס בני מיעוטים, מעריב, 24 בנובמבר 1980
3. ↑  אמיר גילת, נשר, מעריב, 6 בפברואר 1989
4. ↑  הודעה בדבר תוצאות הבחירות לראשות המועצה המקומית נשר, ילקוט הפרסומים 3630, עמודים 1934-1936
5. ↑  הודעה בדבר תוצאות הבחירות למועצה המקומית נשר, ילקוט הפרסומים 4168, עמ' 839-840
6. ↑  הודעה בדבר תוצאות הבחירות למעצת עירית נשר, ילקוט הפרסומים 4707, עמ' 1006
7. ↑  הודעה בדבר תוצאות הבחירות למועצה המקומית נשר, ילקוט הפרסומים 5239, עמ' 464-467
8. ↑  הודעה בדבר תוצאות הבחירות לראש הרשות המקומית נשר, ילקוט הפרסומים 5884, עמ' 1305-1307
9. ↑  הודעה בדבר תוצאות הבחירות לראש הרשות המקומית נשר, ילקוט הפרסומים 6694, עמ' 1300-1302
10. ↑  פרוטוקול ישיבה עיריית נשר, ישיבת מליאת מועצת העיר מן המניין, מס' 1/2013 (780), 13 בנובמבר 2013, עמ' 3
11. ↑  זליג אברמוביץ, התפלגות מסיעה: אדרי כספי ואייזנברג הודיעו לאבי בינמו כי דרכיהם נפרדות, באתר כוכב נשר, ‏18 ביולי 2017(הקישור אינו פעיל)
12. ↑  אליענה שפר,
 שמח בנשר: ראש העיר בינמו פיטר את ממלא מקומו אדרי, חיפה קריות.נט, 18 ביולי 2017
13. ↑  ניר אהרוני, אבי בינמו הודיע: לא אתמודד בקדנציה הבאה לראשות העיר ולמועצת העיר, כוכב נשר, 9 במרץ 2018, עמ' 6
14. ↑  סהר כרפיס, רועי לוי מציג: ניצחון מוחץ, באתר News חיפה קריות, 31 באוקטובר 2018
15. ↑  צו הגנה לחושפי שחיתויות למנכל החברה הכלכלית של נשר, יואב אתיאל, 5 בינואר 2015, באתר "גפן - מגזין המושבות"
16. ↑  אלה לוי-וינריב, ‏המבקר: חשש לעבירות פליליות במינויים בעיריות נשר ועפולה, באתר גלובס, 22 בנובמבר 2016
17. ↑  אליענה שפר, דוח מבקר המדינה לרשויות: "בעיריית נשר מונו אנשים לפי קרבתם לראש העיר. ממליץ לנקוט צעדים נגד ראש עיריית נשר". עיריית נשר: "העירייה הפיקה לקחים והסדירה נהלים", באתר חיפה קריות.נט, ‏23 בנובמבר 2016
18. ↑  איציק וולף,
 בינמו לא מציית לחיוב מינוי חבר מועצה, אתר מחלקה ראשונה, 12 ביולי 2017
19. ↑  עפולה: נחנך אתר ההנצחה לחללי חטיבת כפיר, באתר nrg‏, 14 בספטמבר 2010

| ראשי עיריית נשר  |
| --- |
| 

|  |  |  |  |  |  |  |
| --- | --- | --- | --- | --- | --- | --- |
| **כמועצה מקומית** | יהודה שומרוני | יצחק רוט | ישראל קלרטג | ישראל קולס | שמואל ריניש | דוד עמר |
| 1952–1957 | 1957–1972 | 1972–1977 | 1977–1978 | 1978–1989 | 1989–1995 |
| **כעיר** | דוד עמר | אבי בינמו | רועי לוי |
| 1995–2013 | 2013–2018 | 2018 ואילך |

 |